Nr. ................/DCV/.............................2020

**REFERAT DE APROBARE**

***pentru***

***modificarea și completarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic 2020-2024, aprobat prin Ordinul ministrului mediului, apelor și pădurilor nr. 323/2020 și pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor și pădurilor nr. 324/2020***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin pentru modificarea și completarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic 2020-2024, aprobat prin Ordinul ministrului mediului, apelor și pădurilor nr. 323/2020 și pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin* *Ordinul ministrului mediului, apelor și pădurilor nr. 324/2020.*

**Baza legală a proiectului de ordin supus aprobării** o constituie prevederile art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ”*Condiţiile de finanţare a proiectelor şi/sau programelor pentru protecţia mediului prevăzute la alin. (1) lit, a)-l), n), q)-s), u), w)-y), cc) şi dd) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului*.” De asemenea, potrivit prevederilor art. 12, alin. (4) din Ordonanța de urgență nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor Publice, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, „*Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*”.

Ghidurile de finanţare a *Programului de stimulare a înnoirii Parcului auto naţional 2020-2024* și a *Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic 2020-2024*, aprobate prin ordinele ministrului mediului, apelor și pădurilor nr. 324/2020, respectiv 323/2020, constituie un suport informativ esenţial privind derularea acestora.

În cadrul celor două Programe, denumite generic Rabla și Rabla Plus, eligibilitatea autovehiculelor pentru care se poate acorda finanțare, precum și a ecobonusurilor aferente acestora, este stabilită în funcție de emisiile de CO2, exprimate în praguri valorice maximale.

Până la sfărșitul acestui an, valorile emisiilor de CO2 se stabilesc conform sistemului NEDC (*New European Driving Cycle*), măsurarea acestora conform mecanismului WLTP (*Worldwide Harmonised Light Vehicle Test Procedure*) fiind opțională, acesta din urmă devenind obligatoriu începând cu 1 ianuarie 2021. Ca atare, pentru o perioadă de câteva luni, de tranziție, documentele aferente unora dintre autovehiculele noi vor conține valorile rezultate din ambele sisteme de măsurare, iar altele vor conține doar valoarea exprimată în WLTP, această din urmă situație nefiind reglementată prin cele două ghiduri de finanțare.

În contextul expus, este necesară adaptarea ghidurilor de finanțare aprobate prin ordinelele ministrului mediului, apelor și pădurilor nr. 323/2020, cu completările și modificările ulterioare, respectiv nr. 324/2020, cu completările și modificările ulterioare, în sensul introducerii pragurilor valorice aferente WLTP, pentru situația în care doar acestea se vor regăsi în documentele autovehiculelor noi, astfel încât să poată fi stabilită eligibilitatea și în aceste cazuri, în vederea acordării finanțării.

Pragurile valorice propuse prin proiectul de ordin au fost stabilite în urma consultărilor pe această temă cu persoane desemnate din partea celor două asociații reprezentative pentru piața auto românească: Asociația Constructorilor de Automobile din România – ACAROM și Asociația Producătorilor și Importatorilor de Automobile - APIA.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea și completarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic 2020-2024, aprobat prin Ordinul ministrului mediului, apelor și pădurilor nr. 323/2020 și pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor și pădurilor nr. 324/2020.***

**PREȘEDINTE,**

**Dan-Cătălin VATAMANU**

Director Direcția Juridică, Șef serviciu Analiză și Avizare,

Emilia Pavel Andreea Coman